इसे विडम्बना ही कहेंगे कि जब घटना घट जाती है, तब अचानक सब जाग जाते हैं- स्कूलों में शिक्षकों के साथ, अभिभावकों के साथ चर्चाएँ और सेमिनार आयोजित किए जा रहे हैं कि- बच्चो को समझाया जाए कि किस व्यक्ति के कौन -से स्पर्श के क्या मायने होते हैं और किस तरह के व्यक्तियों से दूर रहना चाहिए। जबकि होना यह चाहिए कि इस तरह की जागरूकता का पाठ बच्चों को अक्षर- ज्ञान के समय से ही देना शुरू कर देना चाहिए। शिक्षकों और अभिभावकों को भी ट्रेनिंग आरम्भ से देना चाहिए। एक शिक्षक की जिम्मेदारी बच्चे को एक क्लास से दूसरी क्लास में पहुँचना मात्र नहीं होना चाहिए। शिक्षा सर्वांगीण विकास का होना चाहिए।